Správa zo zahraničnej pracovnej cesty
1.  Účastník ZPC:
Ing. Ľubica Pitlová, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy, výskumu a športu Slovenskej republiky
Znalosť jazykov: anglický/veľmi pokročilý, nemecký/veľmi pokročilý 
2.  Zahraničná pracovná cesta:
štát/mesto: Nemecko/Frankfurt nad Mohanom 
Dátum: 18. – 19.11. 2012
Účel cesty: účasť na  zasadnutí Výboru pre riadenie výzvy v rámci iniciatívy EÚ Spoločný program   vo  výskume neurodegeneračných ochorení (Joint Programme in Neurodegeneratvive Diseases  -  ďalej len „JPND“) 
  Rámcový program pobytu:
18.11.2012 cesta Bratislava - Schwechat, let Viedeň – Frankfurt
19.11..2012 účasť na zasadnutí, let Frankfurt - Viedeň
Úvod do problematiky 
Spoločná programová iniciatíva v oblasti výskumu neurodegeneračných ochorení (s dôrazom na Alzheimerovu chorobu) je pilotnou iniciatívou novej formy spolupráce členských štátov EÚ pod názvom Joint Programming in Research – Spoločná tvorba výskumných programov. Táto  si kladie za cieľ zosúladiť výskumné programy v určitých oblastiach, ktoré boli Radou EÚ definované za prioritné,  a využívať tak efektívnejšie verejné zdroje na riešenie naliehavých celospoločenských problémov.
Pilotná iniciatíva vychádza zo záverov Rady EÚ pre konkurencieschopnosť z decembra 2008 a z decembra 2009. Slovenská republika sa do tejto iniciatívy zapojila rozhodnutím ministra školstva SR z 20. apríla 2009. Programovú iniciatívu (partnerstvo) tvorí momentálne 26 krajín, ktoré za účelom jej riadenia vytvorili  Správnu radu (Management Board) zo  zástupcov  všetkých zúčastnených krajín. Poradným orgánom je  Poradný výbor vedcov (Scientific Advisory Board), pozostávajúci z 15 celosvetovo uznávaných vedcov Do Správnej rady  bol za SR  nominovaný riaditeľ Neuroimunologického ústavu SAV prof. MVDr. Michal Novák DrSc. a zástupca MŠ VVa Š SR Ing. Ľubica Pitlová. Zúčastnené krajiny úspešne podali spoločný návrh projektu 7. rámcového programu Európskeho spoločenstva v oblasti výskumu, vývoja a demonštračných činností (ďalej len 7RP)  pod názvom JUMPAHEAD, určeného na podporu  administrácie a implementácie  tejto iniciatívy. Účastníkom projektu je tiež Neuroimunologický ústav SAV. V súčasnosti sa pripravujú 2 výzvy na podávanie návrhov európskych výskumných projektov. Zúčastnené krajiny nominovali svojich zástupcov do Výboru pre riadenie výzvy. Za SR sa nimi stali prof. Novák a Ľ. Pitlová.   
Stručný priebeh zasadnutia
Najdôležitejšou témou zasadnutia bola príprava dokumentov pre  tieto  výzvy:
1/ Európske výskumné projekty zamerané na identifikáciu genetických, epigenetických a environmentálnych rizík a ochranných faktorov neurodegeneračných ochorení
Cieľom tejto výzvy je vytvoriť medzinárodné multidisciplinárne projekty, ktoré budú obsahovať pridanú hodnotu pre doterajší výskum v oblasti genetických, epigenetických a  environmentálnych rizík a ochranných faktorov neurodegeneračných ochorení. 
2/ Európske výskumné projekty pre hodnotenie stratégií a opatrení  v oblasti liečebnej starostlivosti
Cieľom výzvy je hľadať nové spôsoby starostlivosti o pacientov trpiacich neurodegeneračnými ochoreniami. Ide o vyhodnocovanie prístupu k pacientom, kvality a ekonomickej efektívnosti rôznych európskych zariadení sociálnej a liečebnej starostlivosti. 
Tieto 2 výzvy sú určené pre  výskumné skupiny (konzorciá) z univerzít, verejných výskumných organizácií a nemocníc. Financované budú len transnárodné projekty, to znamená, že každé konzorcium musí zahŕňať vedecké tímy z minimálne 3 krajín. Jednotlivé vedecké tímy budú financované priamo financujúcimi organizáciami svojich krajín. Je potrebné aby  vedecké tímy, ktoré majú záujem o účasť v transnárodnom  projekte dokladovali dostupnosť finančných zdrojov už pred  vstupom do medzinárodného výskumného tímu (konzorcia).
Výzva má byť zverejnená v decembri 2012 s uzávierkou  19 marca  2013. S financovaním  a riešením projektov by sa malo začať vo 4. kvartáli 2013. Doba riešenia projektov by mala byť 36 mesiacov. 
Na zasadnutí boli podrobne prerokované postupy pri zverejňovaní výzvy, podávaní návrhov projektov, ich vyhodnocovaní  a implementácii. Boli pripomienkované a odsúhlasené texty týchto dokumentov: text výzvy,  procesný manuál, prihláškový formulár, formulár na vyhodnotenie výsledkov.    
5.  Odporúčané závery:  
Je potrebné  zabezpečiť informovanosť  slovenských odborníkov na výskum neurodegeneračných ochorení o pripravovaných výzvach a zabezpečiť finančné krytie účasti slovenských výskumných tímov v rozpočte SVT. V prípade, že budú na financovanie odporučené aj projekty s účasťou slovenských výskumných tímov, bude potrebné zabezpečiť ich implementáciu. 
6.   Prehľad prinesenej dokumentácie a miesto jej uloženia
     Dokumenty odsúhlasené  na zasadnutí sú dostupné v Sekcii vedy a techniky MŠVVŠ SR. 
7.   Osobitne vyhodnotený očakávaný prínos ZPC
Na zasadnutí Výboru pre riadenie výziev programovej iniciatívy v oblasti výskumu neurodegeneračných ochorení (s dôrazom na Alzheimerovu chorobu) boli prerokované  a pripomienkované prípravy dôležitých dokumentov  pre 2 výzvy na podávanie projektov výskumu a vývoja v oblasti výskumu neurodegeneračných ochorení. Na výzvy budú reagovať aj slovenské  výskumné tímy.  
 8.    Spôsob zverejnenia výsledkov ZPC, prenos získaných informácií
Správa bola predložená riaditeľke OŠEPVaT, zastupujúcemu  generálnemu riaditeľovi Sekcie vedy a techniky a zodpovedným pracovníkom Sekcie medzinárodnej spolupráce MŠVVŠ SR. Bude zverejnená na internetovej stránke MŠVVŠ SR. 
Súhlasím so zverejnením správy na internete

Správu vypracoval: Ing. Ľubica Pitlová OŠEPVaT

Dátum:  22.11.2012

Správu schválil: Ing. Róbert Szabó, PhD. 
                                  poverený vedením   SVaT